讀樞密張公梅雪二詩公諱叔夜
作者：周紫芝
朝代：宋

paragraphs: 禁中頗牧誰最良，上前論事張子房。
張公九尺鬚眉蒼，談兵說劍眼爲方。
金城有策若未試，便恐談笑無戎羌。
時平不用臨邊手，乞得南州作醉郷。
黄堂酒盡客未起，清畎風多禾自長。
只今白雪醉中句，猶带東閣官梅香。
胡狂敢挽射日弩，當年誰上東封章。
王城三月斷信息，賊軍螘附方跳梁。
白頭侍郎最先至，擁兵直入趨咸陽。
中人傳詔天爲喜，戎師夜遁軍威張。
太宰官高亦動色，毬路带禠腰金黄。
功名無成落邊土，此老此功誰更數。
想得韋韝毳幕寒，夜聽邊聲淚如雨。